Henri pleit dalk vandagHenri van Breda tydens sy vorige hofverskyning. Van Breda het op 27 Maart in die hof verskyn waarna regter Siraj Desai die verhoor tot 24 April uitgestel het. Van Breda se regspan het gesê hul kliënt kan nie pleit voordat hy al die bewysstukke gesien het nie. Van Breda sal na verwagting Maandag pleit wanneer sy verhoor begin, 26 maande ná die opspraakwekkende moorde op Martin (54), Teresa (55) en Rudi van Breda (22) die aand van 26 Januarie 2015 op die De Zalze-gholflandgoed buite Stellenbosch. Desai het aanvanklik verlede maand beslis die media mag die hofverrigtinge op video opneem en uitsaai. Hy het gelas dat bewysstukke nie afgeneem mag word nie en dat Marli, Henri se suster, glad nie sonder toestemming afgeneem mag word nie. Die staat en Van Breda se regspan het dit egter toegestaan en ’n aansoek om verlof om teen Desai se bevel te appelleer by Desai ingedien. Dit is van die hand gewys. Hulle het hierna die konstitusionele hof op ŉ dringende grondslag genader en die aansoeke is ook van die hand gewys. Van Breda se regspan het intussen ŉ aansoek om verlof tot appèl by die appèlhof ingedien nadat die nasionale vervolgingsgesag (NVG) dit reeds vroeër gedoen het. Van Breda is meer as ŉ jaar ná die moorde in hegtenis geneem en in Junie 2016 op borgtog van R100 000 vrygelaat. Die saak is al verskeie kere uitgestel aangesien selfoonrekords en DNS-verslae nog uitstaande was. Die staat beweer Van Breda het ŉ byl gebruik om die drie lede van sy gesin dood te maak. Marli (toe 16 jaar oud) is met kritieke beserings na ŉ hospitaal gehaas en het die aanval oorleef. Die staat beweer verder Van Breda het aan die moordtoneel gepeuter, homself doelbewus leed aangedoen en valse inligting aan die polisie verskaf om hulle te mislei. Hy staan tereg op drie aanklagte van moord, een van poging tot moord en ŉ aanklag van regsverydeling. Lees alle vorige berigte oor die De Zalze-saak op Maroela Media.